Datingdebatten: – Mange menn har altfor høye tanker om kvinnen
Mannecoach Thomas Hovgaard mener mange menn må jobbe med seg selv, framfor å gi all makt over til kvinnen.  – Debatten om likestilling har ført til at mange menn er blitt svake og retningsløse. De vet ikke hva de vil, og de prøver å behage kvinnen hele tiden. Det gjør at kvinner ender opp som såkalte «boss bitches», som tar styringen, og de ender opp i en slags morsrolle overfor menn.  Thomas Hovgaard er coach, kirkemusiker og gift med en kvinne fra Stavanger. Selv er han opprinnelig dansk, og hadde vært i langvarige parforhold helt siden tenårene da han ble singel igjen for rundt tre år siden. Det var da han ble kastet ut i det moderne datingmarkedet og ble kjent med datingappenes verden. Mye av det han så, skremte ham.  – Mye av den naturlige tiltrekningen mellom menn og kvinner, polariteten mellom kjønnene, er blitt utvisket. Min teori er at det er oppstått i kjølvannet av den likestillingsdebatten som startet for 50–60 år siden, sier Hovgaard.  – Polariteten viskes ut Han utdyper:  – Det har vært et stort fokus på likestilling på arbeidsmarkedet når det kommer til lønn og rettigheter. Og det er alt sammen veldig fint. Men folk har nok ikke vært oppmerksomme på at det ikke nødvendigvis gjelder i forhold til kjønnsrollene og den seksuelle spenningen mellom mann og kvinne. Nå skal alt være så likt, både på arbeidsmarkedet og i parforholdet. Og det gjør at polariteten, det som er selve limet i parforholdet, viskes ut, sier han.  Hovgaard er utdannet yogainstruktør og massasjeterapeut, og har jobbet mye med klienter som sliter med pornoavhengighet og for tidlig sædavgang. Omtrent samtidig med at Hovgaard ble singel for tre år siden videreutdannet han seg til coach.  Og det er særlig de spesifikke problemstillingene knyttet til menn og parforhold som tar opp mye av Hovgaards tid. Mannecoachen mener likestillingskampen og datingappene har mye av skylden for det han kaller en krise for det moderne parforholdet.  – Mannen blir en slave – Jeg har både egen erfaring og teori i bunn når jeg sier at de moderne sjekkeappene ødelegger for dynamikken mellom menn og kvinner. Kvinner får altfor mye overfladisk oppmerksomhet, og menn gir fra seg makten når de gir kvinnene oppmerksomhet. I vårt samfunn blir kvinnen satt på en pidestall, og mannen blir en slave av den kvinnelige seksualiteten. Det er et problem for alle parter, sier han.  Hovgaard mener at det naturlige samspillet mellom menn og kvinner handler om motsetninger. Menn og kvinner er og skal være forskjellige, mener han.  – Uansett om det er snakk om hetero- eller homoseksuelle relasjoner, mener jeg det må være en polaritet der: En som gir, og en som tar, en som forfører, og en som blir forført. Det trenger ikke å være den samme personen hele tiden, men det må være en spenning der. At den viskes ut, tror jeg er en av de vesentligste årsakene til at mange blir skilt, sier han.  – Og jeg tror, i hvert fall i starten, at menn må ta mer initiativ og styring. I et parforhold skal man selvfølgelig være likestilt og likeverdig, men mannen må vise at han har den selvtilliten som trengs for at en kvinne skal føle seg trygg.  – Jungel uten like Hovgaard mener at mange menn har altfor høye tanker om kvinnen, og altfor lave tanker om seg selv. Det skylder han delvis på pornografi, som gjør at menn blir avhengige av den kvinnelige seksualiteten, på en måte som gjør at de ikke klarer å se kvinner som personer framfor sexobjekter.  – Min erfaring er at kvinner som trer inn på datingmarkedet, er veldig bevisste på hva de vil ha. De kommer gjerne med en lang liste over kravene de har til en mann. Det er ofte en helt urealistisk liste med krav: Han skal se sånn og sånn ut, tjene så og så mye, kjøre den og den bilen. Og de kan stille slike krav, fordi de har fått høre hele livet at de er attraktive og kan få det de vil. Men det er ikke nødvendigvis bra for evnen til å gå inn i et parforhold, sier Hovgaard.  Og omvendt, mener han, er det motsatte skjedd med mannen: Han kommer helt uten forventninger, helt uten tanker om hva han ser etter og hvordan en kvinne skal passe inn i det livet han ser for seg.  – Han tenker kanskje at det er fint hvis hun er blond og har store pupper. Men så stopper det der. Og det handler om at mange menn ikke kjenner seg selv, hva de brenner for, hva slags kvaliteter de har. Og det gjør at mange kvinner holder veldig igjen, og at menn er altfor på. Det blir en jungel uten like.  – Menn må få baller  Hovgaard mener at datingappene gjør at menn ikke får vist fram hva som er deres virkelige styrke i møte med en kvinne: Initiativ, personlighet og selvtillit.  – Istedenfor å gjemme seg bak en skjerm, skrive noen ord og laste opp et par bilder, må menn få, unnskyld uttrykket, baller til å kunne gå bort til en kvinne og si: «Hei, du virker som en fin person. Jeg har lyst til å bli kjent med deg. Jeg heter ...», og så videre. Hvis ikke en mann tør det, har han ikke noe å tilby en kvinne, sier Hovgaard. – Istedenfor blir folk sittende og sende likes på Instagram. Det blir feil, og det blir masse kunstig seksuell oppmerksomhet som en kvinne ikke har fortjent, og som en mann ikke bør gi fra seg uten videre.  –Hvorfor ikke? – I det innledende forløp når man gjerne vil date en person, kommer begge parter med noe til bordet. Man har en gave å gi. Mannen kan gi kvinnen sin tid og sin oppmerksomhet. Det er verdifulle gaver. Det kvinnen kan gi, er sin interesse. Og hvis mannen skal gi tid og oppmerksomhet, bør han forsikre seg om at kvinnen er en person han harmonerer med, og som har de kvalitetene han er ute etter. Og så kan hun ta stilling til hans oppmerksomhet etter det.  Hovgaard mener at kvinner blir utrygge på menns intensjoner når de får altfor mye seksuell oppmerksomhet i starten.  – Og det er med rette, for det er ingen hemmelighet at mange menn også er på datingappene for andre ting enn å møte den store kjærligheten.  Menn må fokusere på seg selv  Selv mener han løsningen er at menn slutter å fokusere så mye på å finne kjærligheten, og heller begynner å jobbe med seg selv. Menn trenger å utvikle disiplin, mener Hovgaard, og de må også slutte å fokusere så mye på følelser.  – Vi skal bort fra ideen om at «jeg gjør det hvis jeg føler for det». Menn trenger å utvikle fysisk og mental styrke, og emosjonell stabilitet, sier Hovgaard.  Derfor er fysisk trening, meditasjon, isbading og pusteteknikker en del av det skreddersydde opplegget han tilbyr sine klienter. Selv isbader han hver dag, enten i sjøen utenfor leiligheten på Lervig, eller i dusjen. Han oppfordrer også menn til å møte andre menn og utvikle gode vennskap der en deler erfaringer knyttet til det å være mann.  – Menn må komme seg vekk fra skjermen og ut blant folk. Bli kjent med andre, utfordre deg selv sosialt. Ikke spør kjæresten eller moren din om råd når det kommer til det å være en mann, sier han.  Hovgaard anbefaler menn å gjøre noe hver eneste dag som forbedrer deres fysiske, mentale og eventuelt økonomiske situasjon.  – Det er ikke så viktig hva du gjør, det viktigste er intensjonen. Hvis du er bilmekaniker, jobb for å bli den beste bilmekanikeren i byen. Hvis du liker å løpe, sørg for å bli i den aller beste fysiske formen du klarer.  – Alltid på vei Han oppfordrer menn til å finne ut hva de brenner for, noe som vil gi dem mål og retning i livet.  – Kvinner er forskjellige fra menn, og har et større spekter av følelser. Jeg tror på det klassiske bildet av mannen som en solid søyle, og kvinnen som det levende og dynamiske, som kan bevege seg fritt rundt søylen. Når mannen er trygg og stabil, blir kvinnen fri til å blomstre. Og mannens trygghet kommer av at han har noe annet å fokusere på enn kvinnen. Det er utrolig tilfredsstillende for en kvinne å møte en mann som er på vei et sted. Jeg tror det er viktig for det mannlige å hele tiden være på vei, og alltid ønske å bli bedre.  – Hvorfor det? – Først og fremst fordi det bygger selvtillit. Og det er ingenting som er mer attraktivt for en kvinne enn en mann som hviler i seg selv. En mann som er tilfreds når han legger seg om kvelden, fordi han vet at han har gjort sitt beste.  – Du har selv flere parforhold bak deg, som har tatt slutt. Tror du de kunne vært reddet, hvis du hadde vært mer bevisst på alt dette tidligere? Hovgaard tar en pause.  – Det er et interessant spørsmål. Jeg tror ikke det. Jeg tror kanskje de ville vært avsluttet enda tidligere. For da hadde jeg vært mer bevisst på hva jeg ville og hvem jeg var. Men jeg er takknemlig for mine ekspartnere, for de erfaringene de har gitt meg. Jeg har et godt forhold til dem den dag i dag, sier han. 
Mannecoach Thomas Hovgaard mener likestillingsdebatten og datingapper har bidratt til at menn gir for mye makt til kvinner og blir svake. Han tror dette fører til at kvinner ender opp i en morsrolle overfor menn, og at det naturlige samspillet mellom kjønnene viskes ut. Hovgaard mener menn må jobbe mer med seg selv, utvikle disiplin og fysisk og mental styrke. Han anbefaler menn å utfordre seg selv sosialt, finne ut hva de brenner for, og forbedre deres fysiske, mentale og økonomiske situasjon hver dag. Han mener også at menn burde tørre å ta mer initiativ og styring i forhold, siden dette kan bidra til en bedre balanse i forholdet og gjøre kvinner tryggere. Han oppfordrer menn til å slutte å fokusere så mye på å finne kjærligheten, og heller begynne å jobbe mer med seg selv. Hovgaard tror moderne sjekkeapper ødelegger dynamikken mellom menn og kvinner, da de fremmer overfladisk oppmerksomhet og at menn gir fra seg makten. Han mener datingapper hindrer menn i å vise sin virkelige styrke: initiativ, personlighet og selvtillit.